Α4-0136/95

Ψήφισμα σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με θέμα ένα σχέδιο δράσης της Ευρωπαϊκής Ένωσης για την καταπολέμηση των ναρκωτικών (1995-1999), (COM(94)0234 - C4-0107/94)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο (CΟΜ(94)0234 - C4-0107/94),

- έχοντας υπόψη τη Συνθήκη για την Ευρωπαϊκή Ένωση, ιδίως δε τα άρθρα Κ. 1 (4) και (9) και τη Συνθήκη ΕΚ, ιδίως δε το άρθρο 129,

- έχοντας υπόψη τα ψηφίσματά του της 9ης Οκτωβρίου 1986 σχετικά με το πρόβλημα των ναρκωτικών ((ΕΕ C 283 της 10.11.1986, σελ. 79.)) και της 13ης Μαΐου 1992 σχετικά με τις δραστηριότητες της Εξεταστικής Επιτροπής για το Λαθρεμπόριο Ναρκωτικών ((ΕΕ C 150 της 15.06.1992, σελ. 41.)), σε συνδυασμό με τις εκθέσεις των εξεταστικών επιτροπών του για το πρόβλημα των ναρκωτικών και για τη διάδοση του οργανωμένου εγκλήματος που συνδέεται με το λαθρεμπόριο ναρκωτικών,

- έχοντας υπόψη την έκθεση της Επιτροπής Πολιτικών Ελευθεριών και Εσωτερικών Υποθέσεων και τις γνωμοδοτήσεις της Επιτροπής Κοινωνικών Υποθέσεων και Απασχόλησης, της Επιτροπής Προϋπολογισμών, της Επιτροπής Ανάπτυξης και Συνεργασίας, της Επιτροπής Εξωτερικών Υποθέσεων, Ασφάλειας και Αμυντικής Πολιτικής, της Επιτροπής Εξωτερικών Οικονομικών Σχέσεων, της Επιτροπής Οικονομικής, Νομισματικής και Βιομηχανικής Πολιτικής, της Επιτροπής Περιβάλλοντος, Δημόσιας Υγείας και Προστασίας των Καταναλωτών και της Επιτροπής Πολιτισμού, Νεότητας, Παιδείας και Μέσων Ενημέρωσης (Α4- 0136/95),

Α. λαμβάνοντας υπόψη ότι η πολιτική κατά των ναρκωτικών πρέπει να θεωρηθεί ως από κοινού αρμοδιότητα τόσο της Ευρωπαϊκής Ένωσης όσο και των κρατών μελών,

Β. λαμβάνοντας υπόψη ότι στα άμεσα ενδιαφέροντα της Ευρωπαϊκής Ένωσης περιλαμβάνεται ο περιορισμός της ζήτησης για ναρκωτικά και η λήψη προληπτικών μέτρων διαφόρων μορφών για την καταπολέμηση της προσωπικής χρήσης, της εξάρτησης και της ανάγκης για ναρκωτικά,

Γ. επισημαίνοντας ότι οι κύριες θεσμικές εξελίξεις μετά το 1992 υπήρξαν η έναρξη ισχύος της Συνθήκης για την Ευρωπαϊκή Ένωση, με τις συγκεκριμένες αναφορές της στα ναρκωτικά, η δημιουργία της Μονάδας Καταπολέμησης Ναρκωτικών της Europol στη Χάγη, καθώς και η δημιουργία του Ευρωπαϊκού Κέντρου Παρακολούθησης για τα Ναρκωτικά και την Τοξικομανία, με έδρα τη Λισαβώνα, το οποίο υποστηρίζεται από το Δίκτυο Εθνικών Κέντρων Πληροφόρησης για την Τοξικομανία που είναι γνωστό ως REITOX,

Δ. επισημαίνοντας ότι η ανάπτυξη νέων αγορών ναρκωτικών και οργανώσεων λαθρεμπορίου στις χώρες της Κεντρικής και Ανατολικής Ευρώπης, καθώς και η διοχέτευση κεφαλαίων σε νόμιμες επιχειρήσεις εκ μέρους της Μαφίας και άλλων εγκληματικών οργανώσεων, δημιουργούν νέα προβλήματα,

Ε. επισημαίνοντας ότι όσο υπάρχει ζήτηση για τα ναρκωτικά - και πάντοτε θα υπάρχει - θα υπάρχει και προσφορά,

ΣΤ. επισημαίνοντας ότι οι εφαρμοζόμενες πολιτικές δεν έχουν κατά κανένα τρόπο παρεμποδίσει την, ήδη από χρόνια βιούμενη, άνθηση του λαθρεμπορίου ναρκωτικών και ότι αυτό έχει πλέον εντατικοποιηθεί περισσότερο από κάθε άλλη φορά,

Ζ. λαμβάνοντας υπόψη ότι σε πολλά κράτη μέλη της Ευρωπαϊκής Ένωσης υπάρχουν μεγάλες διαφορές μεταξύ της πολιτικής που εφαρμόζεται εμπράκτως σε επίπεδο περιφερειών και δήμων και κοινοτήτων για τα ναρκωτικά και της επίσημης θέσης σχετικά με τα ναρκωτικά σε εθνικό επίπεδο,

Η. επισημαίνοντας ότι οι μέθοδοι για τη συγκέντρωση πληροφοριών σχετικά με καλλιέργειες είναι επί του παρόντος ασυντόνιστες και υπερβολικά αποκλίνουσες και ότι τα ποσά που διατέθηκαν για την εκρίζωση καλλιεργειών οπίου και κόκας και για την προώθηση εναλλακτικών καλλιεργειών σε μεγάλο βαθμό σπαταλήθηκαν, δεδομένου ότι ο λαθρέμπορος ναρκωτικών πάντοτε μπορεί να αυξήσει την τιμή που προσφέρει για την καλλιέργεια ναρκωτικών πολύ περισσότερο από τις τιμές των υποκαταστάτων καλλιεργειών,

Θ. έχοντας υπόψη τη ζωτικής σημασίας σφαιρική και ενιαία στρατηγική για την καταπολέμηση του πολύπλοκου προβλήματος των ναρκωτικών και της τοξικομανίας, που συνδέεται με κοινωνικές μάστιγες, όπως είναι ο κοινωνικός αποκλεισμός και η ανεργία στην Ευρωπαϊκή Ένωση,

Ι. έχοντας υπόψη την έλλειψη κατάλληλων οικονομικών προβλέψεων σε εθνικό επίπεδο και επίπεδο Ευρωπαϊκής Ένωσης, προτείνει με έμφαση τη χρήση χρηματικών ποσών που έχουν κατασχεθεί στο πλαίσιο κατασταλτικών ενεργειών στον τομέα των ναρκωτικών, προκειμένου να παρασχεθεί αυξημένη οικονομική ενίσχυση για δράσεις που έχουν ως στόχο τη μείωση της ζήτησης των ναρκωτικών και για προγράμματα αποκατάστασης που αφορούν ιδιαίτερα ομάδες υψηλού κινδύνου,

ΙΑ. επισημαίνοντας ότι η ανακοίνωση της Επιτροπής, παρά τα προτερήματά της, στα οποία περιλαμβάνεται η αναγνώριση του γεγονότος ότι το πρόβλημα των ναρκωτικών πρέπει να αντιμετωπισθεί συνολικά, δεν προσδίδει τη δέουσα σπουδαιότητα στην ανθρώπινη διάσταση του προβλήματος, δεν αναλύει επαρκώς τα αίτια και τις συνέπειες του φαινομένου αυτού και θα ήταν περισσότερο βαρύνουσα εάν είχε παρουσιάσει το πρόγραμμα δράσης για την καταπολέμηση των ναρκωτικών και τις προτάσεις για την πρόληψη της τοξικομανίας στο πλαίσιο της αλληλένδετης σχέσης τους,

ΙΒ. επισημαίνοντας ότι η έλλειψη αυτή οφείλεται εν μέρει στα προβλήματα που ανακύπτουν κατά την κατανομή αρμοδιοτήτων σε ζητήματα που αφορούν τα ναρκωτικά βάσει του άρθρου Κ της Συνθήκης για την Ευρωπαϊκή Ένωση,

ΙΓ. λαμβάνοντας υπόψη ότι υψηλά επίπεδα εκπροσώπησης της Ευρωπαϊκής Επιτροπής, ο Επικεφαλής του Προγράμματος των Ηνωμένων Εθνών για τον Έλεγχο των Ναρκωτικών, το Υπουργείο Εξωτερικών της Ουάσιγκτον και άλλοι κατέστησαν σαφές στον εισηγητή ότι η Συνθήκη για την Ευρωπαϊκή Ένωση δεν έχει με κανένα τρόπο βελτιώσει την αποφασιστικότητα και την αποτελεσματικότητα για την καταπολέμηση των ναρκωτικών βάσει συντονισμένης τακτικής, αλλά δημιούργησε συσκότιση και μια νέα σύγχυση ως προς το «ποιός πρέπει να αναλάβει ποιά αρμοδιότητα»,

ΙΔ. λαμβάνοντας υπόψη ότι, παρά τη βελτίωση που έχει σημειωθεί σε ορισμένους τομείς, η συνεργασία μεταξύ των χωρών της Ευρωπαϊκής Ένωσης και με τις Ηνωμένες Πολιτείες εξακολουθεί να είναι ανεπαρκής. Τούτο οφείλεται σε διαφοροποιούμενες μεμονωμένες πολιτικές ως προς περιοχές, όπως της Καραϊβικής και άλλες, που θεωρούνται παράδεισοι φοροδιαφυγής και είναι προσιτές στους λαθρεμπόρους ναρκωτικών, ως προς τη σύνδεση δικτύων συλλογής πληροφοριών, στη συνεργασία σχετικά με τεχνικές και συστήματα για το ξέπλυμα χρημάτων και ως προς την εφαρμογή προγραμμάτων κατάρτισης και εξοπλισμού των χωρών της Ανατολικής Ευρώπης, ιδίως κατά μήκος των συνόρων της Ε.Ε.,

1. καλεί το Ευρωπαϊκό Συμβούλιο να εγκρίνει το Σχέδιο Δράσης 1995-1999, το οποίο αναγνωρίζει ότι πρέπει να δοθεί στην πρόληψη και στη μείωση της βλάβης τουλάχιστον η ίδια προσοχή όπως στους νόμους και τις ποινές για τα ναρκωτικά και το λαθρεμπόριο ναρκωτικών, και επιμένει ότι απαιτείται σαφής επιμερισμός ευθυνών μεταξύ Επιτροπής και Συμβουλίου προκειμένου να συντελεσθεί πρόοδος χωρίς καθυστερήσεις[semigr ]

2. τονίζει ότι το Σχέδιο Δράσης πρέπει να καλύπτει όλους τους κρίκους της αλυσίδας - από την πηγή έως το παράνομο εμπόριο και τα ζητήματα εκπαίδευσης, υγείας και αποκατάστασης[semigr ]

3. καλεί την Επιτροπή να συμπληρώσει το παρόν πρόγραμμα δράσης, το συντομότερο δυνατό, με συγκεκριμένα μέτρα[semigr ]

4. συνιστά στην Επιτροπή και στο Συμβούλιο να εξετάσουν και να αναζητήσουν με συνέπεια εναλλακτικές λύσεις αντί των μέχρι τούδε ακολουθούμενων στρατηγικών βάσει επιστημονικής και στατιστικής εκτίμησης των πραγματικών αποτελεσμάτων της επί του παρόντος εφαρμοζόμενης στρατηγικής[semigr ]

5. επιμένει στην ανάγκη συνεργασίας και όχι αντιζηλίας μεταξύ των θεσμικών οργάνων της Ευρωπαϊκής Ένωσης και των συνδεόμενων με αυτά επικουρικών οργάνων, μέσω ενός σαφούς προσδιορισμού των στόχων και των αντίστοιχων ρόλων[semigr ]

6. πιστεύει ότι, συχνότατα, οι πολιτικές για την καταπολέμηση των ναρκωτικών δεν κάνουν καμία σχεδόν διάκριση μεταξύ καταναλωτών και εμπόρων, και ότι στο μέλλον είναι σκόπιμο να εστιαστούν οι προσπάθειες στην καταστολή του οργανωμένου εγκλήματος που κυριαρχεί στην αγορά παράνομων ναρκωτικών και να καταρτιστούν για τους τοξικομανείς προγράμματα ιατροφαρμακευτικής περίθαλψης και κοινωνικής αρωγής που δεν θα διατρέχουν τον κίνδυνο να διακοπούν λόγω κατασταλτικών μέτρων[semigr ]

7. θεωρεί ότι η μείωση της ζήτησης είναι θέμα που πρέπει να αντιμετωπισθεί και να εξετασθεί εις βάθος, δεδομένου ότι η καλύτερη μορφή πρόληψης είναι εκείνη που προβλέπει στρατηγικές για την εξάλειψη των τρωτών σημείων, δηλαδή πολιτικές που θα συμβάλλουν στη μείωση της ανεργίας, της πτώχειας, του κοινωνικού αποκλεισμού, στην απάλειψη της ξενοφοβίας και του ρατσισμού, στρατηγικές που θέτουν ως στόχο τη σχολική επιτυχία, την καλύτερη επαγγελματική κατάρτιση, καλύτερο περιβάλλον, καλύτερες συνθήκες στέγασης και μεγαλύτερη σταθερότητα και διάλογο εντός της οικογένειας και της κοινωνίας[semigr ]

8. επιθυμεί εμβάθυνση της συνεργασίας και συνεχή διάλογο με όλες τις διεθνείς οργανώσεις, που είναι στρατευμένες στην καταπολέμηση των ναρκωτικών, καθώς και με τις ενδιαφερόμενες τρίτες χώρες[semigr ]

9. επιθυμεί να αποσταλεί και στο Ευρωπαϊκό Κοινοβούλιο η έκθεση που πρόκειται να εκπονήσει η Επιτροπή, κατά το δεύτερο εξάμηνο του 1996, συνοδευόμενη από τις προσαρμογές που θα κριθούν αναγκαίες[semigr ]

όσον αφορά το Συμβούλιο

10. εν αναμονή της αναθεώρησης των Συνθηκών, ζητεί να αξιοποιηθούν στον μέγιστο δυνατό βαθμό οι δυνατότητες δράσης στους τομείς της δικαιοσύνης και των εσωτερικών υποθέσεων βάσει του Τίτλου VΙ της Συνθήκης για την Ευρωπαϊκή Ένωση, ιδίως με:

i) την περαιτέρω ενίσχυση της αστυνομικής και τελωνειακής συνεργασίας με χρησιμοποίηση «έξυπνων» εργαλείων, όπως είναι οι ηλεκτρονικές βάσεις δεδομένων, οι δορυφορικές επικοινωνίες και οι τεχνικές διασταύρωσης και σύνθεσης πληροφοριών για την καταπολέμηση του εμπορίου ναρκωτικών[semigr ]

ii) τη σύναψη της Σύμβασης Europol πριν από το Ευρωπαϊκό Συμβούλιο των Καννών, σε συνδυασμό με την έγκριση των αναγκαίων μέτρων για να εξασφαλισθεί ότι η Μονάδα Καταπολέμησης Ναρκωτικών της Europol θα μπορεί να λειτουργεί αποτελεσματικά ενόσω η Σύμβαση θα τελεί υπό κύρωση, υπό την προϋπόθεση ότι θα προβλέπεται κατάλληλος δικαστικός και (δια)κοινοβουλευτικός έλεγχος, ότι θα ανατεθούν στο Δικαστήριο και στο Ελεγκτικό Συνέδριο σχετικές αρμοδιότητες, ότι θα υπάρξει πρακτική και αποτελεσματική προστασία των δικαιωμάτων του ανθρώπου, της ιδιωτικής ζωής και του δικαιώματος πρόσβασης των ενδιαφερομένων πολιτών σε πληροφορίες όπου αυτές συλλέγονται[semigr ]

iii) τη δημιουργία, όσον αφορά την Europol, ενός αποτελεσματικού, κεντρικού συστήματος για τη συλλογή πληροφοριών σχετικά με τις δραστηριότητες, τις μεθόδους και την ανάπτυξη του διεθνούς οργανωμένου εγκλήματος, και ιδίως του λαθρεμπορίου νακρωτικών. Τούτο θα πρέπει να επιτευχθεί ούτως ώστε οι πληροφορίες να μπορούν να αξιοποιούνται από τα κράτη μέλη στις κοινές και μεμονωμένες τους ενέργειες κατά των δραστών και των οργανώσεων και εγκληματικών ενεργειών που οργανώνουν[semigr ]

iv) τον συντονισμό των δραστηριοτήτων της Europol με το έργο της Interpol, με το Πρόγραμμα Διεθνούς Ελέγχου των Ναρκωτικών των Ηνωμένων Εθνών (UNDCP), με τη Διεθνή Ομάδα Χρηματοπιστωτικής Δράσης (GAFI) και με τις πηγές πληροφοριών των Ηνωμένων Πολιτειών, προκειμένου να αποφευχθούν δαπανηρές και άσκοπες επικαλύψεις ενεργειών και να κατανεμηθούν αρμοδιότητες για να εξασφαλισθεί η μέγιστη αποδοτικότητα. Η σύσταση διεθνούς επιτροπής για την καταπολέμηση του εγκλήματος θα ήταν σκόπιμη για την επίτευξη του στόχου αυτού[semigr ]

v) εκφράζει την επιθυμία να θεσπισθεί στην ΕΕ ρύθμιση σύμφωνα με την οποία θα είναι δυνατόν να δημεύεται οριστικά σε όλη την επικράτεια της Ένωσης η κινητή και ακίνητη περιουσία η οποία έχει κατασχεθεί από άτομα που καταδικάζονται για εγκλήματα συναφή προς τα ναρκωτικά[semigr ] τα κονδύλια που θα συγκεντρωθούν με αυτόν τον τρόπο θα πρέπει να χρησιμοποιηθούν για τη χρηματοδότηση μέτρων αποκατάστασης και υποστήριξης των τοξικομανών, για την πρόληψη της τοξικομανίας, για την καταπολέμηση του λαθρεμπορίου ναρκωτικών και για τη συνεργασία με τις διεθνείς οργανώσεις[semigr ]

vi) την παρότρυνση, μολονότι αναγνωρίζει ότι για την καταδίκη των λαθρεμπόρων ναρκωτικών και άλλων ατόμων που εμπλέκονται στο λαθρεμπόριο ναρκωτικών πρέπει να είναι αρμόδια τα εθνικά δικαστήρια, να υπάρχει η κατά το δυνατό μεγαλύτερη προσέγγιση και πλήρης ανταλλαγή πληροφοριών μεταξύ κρατών μελών ως προς τις πρακτικές επιβολής ποινών. Στο πλαίσιο αυτό, πρωταρχικός στόχος πρέπει να είναι ότι δεν θα παρέχεται ασφαλές καταφύγιο, στην επικράτεια της Ε.Ε., στους δράστες του οργανωμένου εγκλήματος ευρείας κλίμακας και στις συμμορίες τους[semigr ]

vii) την απλούστευση και την επιτάχυνση της διαδικασίας για την έκδοση φυγοδίκων μεταξύ των κρατών μελών (την οποία διέπει επί του παρόντος η Ευρωπαϊκή Σύμβαση για την Έκδοση Φυγοδίκων στην οποία μετέχουν όλα τα κράτη μέλη εκτός Βελγίου), μέσω της εφαρμογής ή συνομολόγησης των σχετικών Συμβάσεων για τις απλοποιημένες διαδικασίες, επί των οποίων το Συμβούλιο πρέπει εγκαίρως να καλέσει το Ευρωπαϊκό Κοινοβούλιο να γνωμοδοτήσει, και για τη χαλάρωση ή κατάργηση των νομοθετικών διατάξεων που επιτρέπουν την άρνηση της έκδοσης φυγοδίκων[semigr ]

11. τονίζει την επείγουσα ανάγκη να αυξηθούν οι πόροι σε προσωπικό και τεχνικό εξοπλισμό στους σημαντικότερους λιμένες εισόδου στην επικράτεια της Ευρωπαϊκής Ένωσης ούτως ώστε να μην υπάρχουν ελλείψεις στο δυναμικό σύνθεσης και ανάλυσης πληροφοριών[semigr ] ελπίζει ότι - όπου θα είναι δυνατό - θα δημιουργηθούν πολυεθνικές μονάδες για τη διευκόλυνση της επικοινωνίας με πιθανές χώρες προορισμού εικαζομένων αποστολών ναρκωτικών και για την περαιτέρω βελτίωση της τεχνικής και της χρήσης των «ελεγχόμενων παραδόσεων»[semigr ]

όσον αφορά την Ευρωπαϊκή Επιτροπή

12. καλεί τα κράτη μέλη που δεν έχουν ακόμη εφαρμόσει πλήρως την κοινοτική οδηγία για την πρόληψη της χρησιμοποίησης του χρηματοπιστωτικού συστήματος με σκοπό το ξέπλυμα χρημάτων να το πράξουν το ταχύτερο δυνατό[semigr ] πιστεύει ότι οι διατάξεις της οδηγίας αυτής θα έπρεπε να εφαρμοστούν και σε άλλες χώρες, ιδίως δε στις χώρες του ΕΟΧ[semigr ] ζητεί επίσης να ληφθούν στην Ε.Ε., και σε συνεργασία με την FIN-CEN (Μονάδα Δίωξης Χρηματοπιστωτικών Αδικημάτων) στις Ηνωμένες Πολιτείες, σθεναρότερα και περισσότερο συντονισμένα μέτρα για την καταπολέμηση αυτής της ολοένα σημαντικότερης διάστασης του παγκόσμιου οργανωμένου εγκλήματος[semigr ] ζητεί εξάλλου να υποβληθούν προτάσεις ενδελεχέστερων και περισσότερο συντονισμένων μέτρων για την αντιμετώπιση του «ξεπλύματος χρημάτων», και τονίζει ότι οι τράπεζες και τα χρηματοπιστωτικά ιδρύματα φέρουν ιδιαίτερη ευθύνη προκειμένου να εξασφαλιστεί η αποδοτικότητα της εκπαίδευσής τους ως προς τις τεχνικές εντοπισμού και ότι πρέπει να υπάρξει σημαντική αύξηση των επενδύσεων στις νεώτερες τεχνικές και τον εξοπλισμό για την ανίχνευση της διακίνησης παράνομου χρήματος και των υπαίτιων ατόμων[semigr ] τονίζει ότι θα πρέπει ειδικότερα να εξαταστεί σε ποιούς οικονομικούς τομείς επενδύονται εκ νέου τα έσοδα που προέρχονται από παράνομες δραστηριότητες και ποιές επιπτώσεις έχουν οι νέες αυτές επενδύσεις στους εν λόγω οικονομικούς κλάδους[semigr ]

13. θεωρεί ότι πρέπει να εγκριθεί νομοθεσία για την αποτροπή του «ξεπλύματος» χρημάτων, η οποία να καλύπτει τους τομείς εκείνους της οικονομίας που χρησιμοποιούνται ολοένα περισσότερο για το σκοπό αυτό[semigr ]

14. καλεί την Επιτροπή να εξετάσει τις καταγγελίες που έχουν γίνει από ευρωπαϊκά μέσα μαζικής ενημέρωσης και αφορούν την ύπαρξη ευρωπαϊκών χωρών οι οποίες παράγουν ναρκωτικές ουσίες με σκοπό την εμπορία[semigr ]

15. καλεί την Επιτροπή να προαγάγει, στο πλαίσιο της οδηγίας 91/308/ΕΟΚ, τη συγκρότηση μόνιμου οργάνου συντονισμού μεταξύ των χρηματοπιστωτικών ιδρυμάτων των κρατών μελών με σκοπό την ανταλλαγή πληροφοριών για ύποπτες συναλλαγές και τη στήριξη όλων των οργάνων αστυνομικής συνεργασίας εντός της Ευρώπης που ασχολούνται με την καταπολέμηση του λαθρεμπορίου ναρκωτικών[semigr ]

16. υπογραμμίζει τη σύστασή του για τη δημιουργία στενότερων δεσμών ανάμεσα στις μεγάλες χημικές βιομηχανίες και τους συνδέσμους χημικών επιστημόνων και για την εξάλειψη των εμποδίων στις επιθεωρήσεις[semigr ]

17. θεωρεί απαραίτητο να εφαρμοσθεί σε όλα τα κράτη μέλη η κοινοτική νομοθεσία για τον έλεγχο της παράνομης παραγωγής και εμπορίας ορισμένων ουσιών που χρησιμοποιούνται για την παρασκευή παραισθησιογόνων και ψυχοτρόπων και να γίνει, επίσης, δεκτή η νομοθεσία αυτή από όλες τις χώρες του ΕΟΧ. Πιστεύει επί πλέον ότι πρέπει να συνεχισθεί να επιδιώκεται η ενσωμάτωσή της στις διμερείς συμφωνίες που πρόκειται να συναφθούν με όλες τις τρίτες χώρες οι οποίες έχουν εν προκειμένω ιδιαίτερη σπουδαιότητα[semigr ]

18. συμμερίζεται το αίτημα της Επιτροπής για τη σύσταση ενός συγκεντρωτικού συστήματος για τη συλλογή επιστημονικών δεδομένων βάσει τεχνικής ανάλυσης των κατασχέσεων ναρκωτικών στην Ευρώπη[semigr ]

19. ζητεί να αξιολογηθούν ενδελεχώς τα πρότυπα σχέδια εναλλακτικής ανάπτυξης στις χώρες παράνομης καλλιέργειας[semigr ]

20. ζητεί να υπάρξει μια συντονισμένη εκτενέστατη έρευνα σε όλα τα κράτη μέλη της ΕΕ και στις χώρες της Κεντρικής και Ανατολικής Ευρώπης σχετικά με την ανάπτυξη του οργανωμένου εγκλήματος που συνδέεται με το λαθρεμπόριο ναρκωτικών και το «ξέπλυμα χρημάτων», καθώς και σχετικά με τη διαφθορά των κρατικών υπηρεσιών και πολιτικών η οποία προωθεί το οργανωμένο έγκλημα[semigr ]

21. ζητεί να βελτιωθεί περαιτέρω η διεθνής συνεργασία των χωρών της ΕΕ, πάντοτε στο πλαίσιο της πολιτικής των Ηνωμένων Εθνών για την καταπολέμηση των ναρκωτικών και των σχετικών συμβάσεων[semigr ]

22. ζητεί μια ενδελεχή έρευνα σχετικά με τα ναρκωτικά και τους τοξικομανείς στις φυλακές της ΕΕ, καθώς και την εφαρμογή πολιτικών που θα βοηθούν τους τοξικομανείς κατά τη φυλάκισή τους αλλά και να επανενταχθούν στην κοινωνία μετά την αποφυλάκισή τους[semigr ] ζητεί επίσης να εξεταστούν, όπου είναι δυνατόν, εναλλακτικές δυνατότητες αντί της φυλάκισης των χρηστών ναρκωτικών, στις περιπτώσεις κατά τις οποίες δεν έχουν διαπραχθεί άλλες αξιόποινες πράξεις[semigr ]

23. συνιστά, βάσει των πληροφοριών που θα προκύψουν από τις έρευνες αυτές, να εξετασθούν τα αποτελέσματα των πολιτικών καταπολέμησης των ναρκωτικών οι οποίες εφαρμόζονται στις διάφορες χώρες, - συμπεριλαμβανομένων και πρωτοβουλιών παροχής βοήθειας -, ώστε να εξακριβωθεί ποιες είναι αποτελεσματικότερες και έτσι να επιδιωχθεί μια κοινή προσέγγιση στο όλο θέμα της αποτελεσματικότερης δυνατής αντιμετώπισης του προβλήματος του οργανωμένου εγκλήματος και των ναρκωτικών τόσο μέσω κατασταλτικών όσο και μέσω προληπτικών μέτρων[semigr ] ζητεί να διαβιβασθούν τα αποτελέσματα των ερευνών τόσο στο Ευρωπαϊκό Κοινοβούλιο όσο και στα εθνικά κοινοβούλια[semigr ]

24. τονίζει ότι η εξέταση αυτή θα πρέπει να συμπεριλάβει μια ενδελεχή σύγκριση ανάμεσα, αφενός, στις πολιτικές μείωσης των κινδύνων που εφαρμόζουν πόλεις, όπως η Φραγκφούρτη, το Αμβούργο, το Άμστερνταμ και η Ζυρίχη, οι οποίες έχουν υπογράψει το ψήφισμα της Φραγκφούρτης της 22ας Νοεμβρίου 1990 και επίσης μετέχουν στην οργάνωση «Ευρωπαϊκές Πόλεις και Πολιτική για τα Ναρκωτικά» (ECDP) και, αφετέρου, τις αυστηρότερες πολιτικές καταπολέμησης των ναρκωτικών που εφαρμόζονται από πόλεις όπως το Βερολίνο, το Δουβλίνο, το Λονδίνο, το Παρίσι, η Μαδρίτη, η Στοκχόλμη καθώς και 19 άλλες ευρωπαϊκές πόλεις οι οποίες υπέγραψαν το σχετικό κείμενο και μετέχουν στις «Ευρωπαϊκές Πόλεις εναντίον των Ναρκωτικών»[semigr ]

όσον αφορά το Ευρωπαϊκό Κέντρο Παρακολούθησης των Ναρκωτικών και της Τοξικομανίας

25. αναγνωρίζει ότι στην ΕΕ υπάρχουν διαφορές στην αντιμετώπιση των προβλημάτων των ναρκωτικών, όπως π.χ. στην αντιμετώπιση της κάνναβης στην Ολλανδία σε σχέση με τη Γερμανία, και τονίζει, ότι είναι ανάγκη να αναλύσει το Κέντρο τις διαφορές αυτές μέσω διεπιστημονικής έρευνας, συσσχετίζοντας, αφενός επιλογές πολιτικής, όπως είναι η καταστολή, η πρόληψη και η μείωση της βλάβης και, αφετέρου, την κατάσταση στον τομέα της δημόσιας υγείας, της εγκληματικότητας και της διαφθοράς, στο πλαίσιο συνεκτικών εκθέσεων για την εκτίμηση των συνεπειών των εφαρμοζόμενων πολιτικών[semigr ] τονίζει ως εκ τούτου ότι το Κέντρο πρέπει να αποδώσει προτεραιότητα στην κατάρτιση μιας βάσης δεδομένων που να δείχνει τον αριθμό και την τάση των διαφόρων ναρκωτικών που χρησιμοποιούνται, τις επιπτώσεις στους χρήστες και τους τοξικομανείς, τα πορίσματα τόσο ιατρικής όσο και επιδημιολογικής έρευνας και της έρευνας για το ιστορικό και τα κοινωνικά αίτια της χρήσης ναρκωτικών και την ευθύνη που φέρουν οι ίδιοι οι χρήστες[semigr ] η βάση δεδομένων θα πρέπει επίσης να τονίζει την αποτελεσματικότητα των διάφορων εφαρμοζόμενων μέτρων, όχι μόνο σε εθνικό αλλά επίσης σε περιφερειακό και τοπικό επίπεδο, τις συνέπειες των εγκληματικών πράξεων που διαπράττονται από χρήστες ναρκωτικών με στόχο την απόκτηση χρημάτων για την αγορά ναρκωτικών, καθώς και τις επιπτώσεις στη σταθερότητα της κοινωνίας, ενώ η τράπεζα δεδομένων θα καλύπτει όλες τις πλευρές της ισχύουσας πολιτικής και των πρότυπων σχεδίων προκειμένου να εκτιμάται επακριβώς η στοχοθέτηση, το κόστος και η απόδοσή τους, λαμβάνοντας υπόψη ζητήματα υγείας και κοινωνικά, τις πτυχές που αφορούν τα κατασταλτικά μέτρα των αστυνομικών, τελωνειακών και δικαστικών αρχών, καθώς και τις οικονομικές, χρηματοπιστωτικές, εγκληματολογικές και άλλες πτυχές[semigr ]

26. ζητεί επίμονα να εξασφαλίσει το Κέντρο Παρακολούθησης, από την αρχή, την αποτελεσματική επικοινωνία μεταξύ της κεντρικής του τράπεζας δεδομένων και των εθνικών τραπεζών δεδομένων, προκειμένου να αξιοποιηθεί στο μέγιστο βαθμό το υπάρχον δυναμικό γνώσεων και να αποφευχθεί η επικάλυψη ενεργειών. Οι κοινές μέθοδοι ανάλυσης για τη συλλογή δεδομένων για τα ναρκωτικά πρέπει να καθοριστούν από το Κέντρο και τα κράτη μέλη. Ζητεί επίμονα, ως μία από τις ύψιστες προτεραιότητες του Κέντρου Παρακολούθησης Ναρκωτικών, να διερευνηθούν τα βασικά αίτια χρήσης ναρκωτικών και οι επιτυχέστερες μέθοδοι πρόληψης και μετριασμού των συνεπειών του προβλήματος[semigr ]

27. υποστηρίζει την άποψη ότι, για τη διεξαγωγή της διεπιστημονικής έρευνας, το Κέντρο Παρακολούθησης πρέπει να διαθέτει πάντοτε τα πλέον πρόσφατα στοιχεία των κρατών μελών ως προς τα νομικά θέματα, την κατανομή αρμοδιοτήτων μεταξύ διαφόρων επιπέδων της διοίκησης, την πολιτική προληπτικών μέτρων και τη θεραπεία των τοξικομανών, καθώς και πρακτικές πληροφορίες και στατιστικές για το εμπόριο και την χρήση, τις μεταδοτικές ασθένειες, την εγκληματικότητα και την ασφάλεια[semigr ]

28. παρατηρεί ότι το ΟΕDT καλείται να διαδραματίσει καίριο ρόλο στην εφαρμογή του σχεδίου δράσης και εύχεται να του διατεθούν όλοι οι τεχνικοί, ανθρώπινοι και δημοσιονομικοί πόροι που είναι αναγκαίοι για την λειτουργία του[semigr ]

29. θεωρεί απαραίτητο οι ετήσιες εκθέσεις του ΟΕDT, καθώς επίσης το τριετές πρόγραμμα εργασίας και όποιο άλλο έγγραφο πρόκειται να εκπονήσει το Διοικητικό του Συμβούλιο, να αποστέλλονται επίσης στο Ευρωπαϊκό Κοινοβούλιο[semigr ]

30. θεωρεί ουσιώδες η λειτουργία του ΟΕDT να χαρακτηρίζεται από διαφάνεια, ούτως ώστε να κερδίσει την εμπιστοσύνη των πολιτών και να διευκολύνει την πρόσβαση των ιδρυμάτων κοινωνικής πρόνοιας στις πληροφορίες που συλλέγονται και στα στατιστικά στοιχεία που παρέχονται από το Παρατηρητήριο[semigr ]

όσον αφορά τα κράτη μέλη

31. καλεί τη Διακυβερνητική Διάσκεψη του 1996 να εντάξει την καταπολέμηση των ναρκωτικών στο πεδίο δράσης της κοινοτικής πολιτικής, ώστε αυτή να μην παρεμποδίζεται πλέον σοβαρά από τη διάκριση μεταξύ των τριών πυλώνων και από τις πρόσθετες διακρίσεις αρμοδιοτήτων εντός του τρίτου πυλώνα[semigr ]

32. καλεί τα ενδιαφερόμενα κράτη μέλη να μεταφέρουν χωρίς καθυστέρηση στην εθνική τους νομοθεσία την οδηγία ΕΚ σχετικά με τις χημικές και πρόδρομες ουσίες και να υπογράψουν τη σύμβαση του ΟΗΕ σχετικά με την κατασκευή και εμπορία ουσιών που χρησιμοποιούνται στην παράνομη κατασκευή ναρκωτικών και συναφών «συνθετικών» προϊόντων[semigr ]

33. ζητεί από τα κράτη μέλη να εφαρμόσουν πολιτικές για τη μείωση των κινδύνων που συνδέονται με τη χρήση ναρκωτικών[semigr ]

34. προτείνει, εκτός από την συνεργασία επί ευρωπαϊκού επιπέδου, να δρομολογήσουν τα κράτη μέλη εντατικό διάλογο σε επίπεδο περιφερειών, πόλεων και παραμεθόριων περιοχών, στο πλαίσιο του οποίου οι συγκεκριμένες εμπειρίες από την πολιτική για τα ναρκωτικά στις περιφέρειες, στις πόλεις και στις παραμεθόριες περιοχές θα χρησιμεύσουν ως βάση συζήτησης[semigr ]

35. προτείνει να δημιουργηθεί μιά εθνική μονάδα πληροφοριών για τα ναρκωτικά σε κάθε χώρα της ΕΕ, εφόσον είναι δυνατό ενσωματωμένη αλλά ως ξεχωριστό τμήμα της Εθνικής Υπηρεσίας Πληροφοριών για την Καταπολέμηση του Εγκλήματος, και σε κάθε χώρα που συνορεύει με την ΕΕ, και οι μονάδες αυτές να χρηματοδοτούνται καταλλήλως και να επανδρωθούν με καταρτισμένο προσωπικό[semigr ]

36. τονίζει την ανάγκη να προωθηθεί η συνειδητοποίηση και ο διάλογος όσον αφορά το θέμα της σύλληψης, της δίκης και της καταδίκης και να καταβληθούν σοβαρές προσπάθειες για την προσέγγιση των τρεχουσών πρακτικών, αναγνωρίζοντας ταυτόχρονα ότι τα σχετικά μέτρα πρέπει να εξακολουθήσουν να αποφασίζονται και να εφαρμόζονται στο εσωτερικό κάθε κράτους μέλους[semigr ]

37. προτρέπει τα κράτη μέλη να εντατικοποιήσουν τη συνεργασία στον τομέα της ποινικής δικαιοσύνης όσον αφορά τα αδικήματα που συνδέονται με τα ναρκωτικά, ιδίως ως προς την έκδοση ατόμων, και ζητεί να ενθαρρυνθεί η συνεργασία σε τοπικό επίπεδο μεταξύ των αστυνομικών υπηρεσιών, των δικαστικών αρχών και των κοινωνικών λειτουργών[semigr ]

38. καλεί τα κράτη μέλη να διαθέσουν περισσότερους πόρους στα εθνικά τους προγράμματα για την κατάρτιση συμβούλων και για προγράμματα αποκατάστασης και κοινωνικής επανένταξης των ναρκομανών, λαμβάνοντας υπόψη τις εμπειρίες σε επίπεδο Ευρωπαϊκής Ένωσης και προωθώντας ενεργά τις καλύτερες μεθόδους αποκατάστασης και τη διάδοση πληροφοριών[semigr ]

39. προτρέπει τα κράτη μέλη να εξετάσουν καλύτερους τρόπους για τη συγκέντρωση και το συντονισμό πληροφοριών από τράπεζες που θα επιτρέψουν να εντοπίζονται αποτελεσματικά συναλλαγές ως προς τις οποίες υπάρχουν υπόνοιες ότι συνδέονται με κέρδη από την πώληση ναρκωτικών[semigr ]

όσον αφορά τις χώρες παραγωγής

40. ζητεί να βελτιωθεί η συνεργασία κατά την συγκέντρωση χρήσιμων στατιστικών δεδομένων στους τομείς που αφορούν την σπορά, την καλλιέργεια και τον θερισμό του οπίου, της κόκας και της κάνναβης, χρησιμοποιώντας τις πλέον εξελιγμένες δορυφορικές τεχνικές με ταυτόχρονη διενέργεια επιτόπιων επιθεωρήσεων[semigr ]

41. τονίζει τη σπουδαιότητα της προσφοράς εναλλακτικών λύσεων στις χώρες παραγωγής, ώστε η καλλιέργεια φυτών για την παραγωγή ναρκωτικών να μην αποτελεί πλέον αναγκαιότητα ζωής για τους αγρότες, ιδίως με την ανάληψη κοινών δράσεων στο πλαίσιο της κοινής εξωτερικής πολιτικής και της πολιτικής ασφαλείας ή στο πλαίσιο των συμφωνιών συνεργασίας με τρίτες χώρες (Σύμβαση Λομέ και αναπτυξιακή πολιτική)[semigr ]

42. επιθυμεί να του υποβάλει η Επιτροπή έκθεση σχετικά με τα αποτελέσματα της συμμετοχής της στις δραστηριότητες του Προγράμματος των Ηνωμένων Εθνών για τον Διεθνή Έλεγχο των Ναρκωτικών[semigr ] ιδίως δε, επιθυμεί να τηρείται τακτικά ενήμερο ως προς την εφαρμογή του μέτρου, επί του οποίου οι παρατηρήσεις της Επιτροπής στη θέση Β7-508 του Προϋπολογισμού, σύμφωνα με το οποίο οι πληθυσμιακές ομάδες τις οποίες αφορά το κάθε πρόγραμμα εναλλακτικών καλλιεργειών πρέπει να συμμετέχουν στον σχεδιασμό και την εφαρμογή του[semigr ]

43. φρονεί ότι πρέπει να προαχθούν εναλλακτικές δυνατότητες διεθνούς εμπορίου για τις χώρες καλλιέργειας ναρκωτικών και ζητεί από την Επιτροπή να υποστηρίξει τα εν λόγω προγράμματα νόμιμου εμπορίου και εισαγωγών από τις χώρες αυτές, προκειμένου να προσφέρει τη δυνατότητα σε περισσότερους αγρότες να επιδοθούν στις εναλλακτικές καλλιέργειες και να θέσουν στο εμπόριο τα προϊόντα τους σε ελκυστικές τιμές[semigr ]

44. θεωρεί θετικό στοιχείο τη διατήρηση του Σ.Γ.Π. στις ήδη συναφθείσες ή στις υπό διαπραγμάτευση συμφωνίες, υπό την προϋπόθεση όμως ότι αυτές θα υπόκεινται προηγουμένως σε περιοδική, συστηματική, ακριβή και ανεξάρτητη από το Σ.Γ.Π. εξέταση, προκειμένου να διαπιστωθεί κατά πόσον πράγματι συντελούν στη μείωση της παραγωγής πρώτων υλών που προορίζονται για την παρασκευή ναρκωτικών[semigr ]

45. φρονεί ότι το Σ.Γ.Π. πρέπει να ωφελεί άμεσα τους πτωχούς αγρότες που επεδίωκαν, μέχρι σήμερα, να προσπορισθούν τα εισοδήματά τους από την καλλιέργεια φυτών που προορίζονται για παρασκευή ναρκωτικών ή από τα οποία είναι δυνατόν να παρασκευασθούν ναρκωτικά και επιθυμεί να τηρείται τακτικώς ενήμερο από την Επιτροπή σχετικά με το ποσοστό του Σ.Γ.Π. που αφιερώνεται σ' αυτούς τους τομείς[semigr ]

46. ζητεί από την Επιτροπή να το ενημερώσει σχετικά με τα μέτρα που σκοπεύει να λάβει για να ενθαρρύνει την καλλιέργεια νόμιμων προϊόντων στην ζώνη των Άνδεων και στις χώρες της Κεντρικής Αμερικής, οι οποίες δεν επωφελούνται του Σ.Γ.Π.[semigr ]

47. θεωρεί θεμελιώδες οι νέες συμφωνίες που πρόκειται να συναφθούν με τις ενδιαφερόμενες χώρες να αποτελέσουν αντικείμενο ενδελεχούς προβληματισμού και εμπεριστατωμένου διαλόγου σε τοπικό επίπεδο, ούτως ώστε να προκύψουν νέες ιδέες για στρατηγικές ενθάρρυνσης και υποστήριξης των εναλλακτικών καλλιεργειών ή στροφής προς άλλες δραστηριότητες στη γεωργία, το εμπόριο και την βιομηχανία, δραστηριότητες που, από οικονομικής απόψεως, να είναι ενδιαφέρουσες για τους τοπικούς πληθυσμούς[semigr ]

48. εκφράζει την επιθυμία να επέλθουν σημαντικές αλλαγές στον τρόπο διάθεσης των χρημάτων για την καταστροφή καλλιεργειών και την υποκατάστασή τους. Στο πλαίσιο αυτό, επισημαίνει την σχετική αποτυχία των Ηνωμένων Πολιτειών και άλλων χωρών στο Περού και την Βολιβία, καθώς και τις ανεπαρκείς προσπάθειες των Ηνωμένων Πολιτειών και άλλων χωρών στη Νοτιοδυτική Ασία (Βιρμανία) και στη Βορειοανατολική Ασία (Αφγανιστάν), καθώς και ότι τα νότια κράτη της ΚΑΚ προσφέρουν νέες και γόνιμες εκτάσεις για την καλλιέργεια της μήκωνος της υπνοφόρου όσο και της κάνναβης[semigr ]

49. ζητεί από την Επιτροπή να διερευνήσει σε ποιό βαθμό η αύξηση της παραγωγής ναρκωτικών οφείλεται στις εξαγωγές ειδών διατροφής σε χαμηλές τιμές από την Ευρωπαϊκή Ένωση προς τις χώρες καλλιέργειας[semigr ] ζητεί, επίσης, να του κοινοποιηθούν τα ενδεχόμενα πορίσματα[semigr ]

50. τονίζει ότι η από αέρος καταστροφή των καλλιεργειών μπορεί να διεξαχθεί μόνο εφόσον τηρούνται οι προδιαγραφές για την προστασία του περιβάλλοντος και των συνθηκών ζωής του τοπικού πληθυσμού[semigr ]

51. τονίζει ότι κάθε πρώτη καλλιέργεια φυτών για την παραγωγή ναρκωτικών σε νέες περιοχές πρέπει να αντιμετωπίζεται με ταχύτητα και αποτελεσματικότητα, δεδομένου ότι δεν συμβιβάζεται με τον «παραδοσιακό» τρόπο ζωής των τοπικών αγροτών[semigr ] εμμένει στο ότι κάθε εμπορική συμφωνία μεταξύ της ΕΕ και των χωρών παραγωγής ναρκωτικών πρέπει να λαμβάνει υπόψη τη βούληση των εν λόγω χωρών για τη μείωση των εκτάσεων καλλιέργειας φυτών για την παραγωγή ναρκωτικών[semigr ]

52. θεωρεί ότι δεν πρέπει να παρέχονται ενισχύσεις για την εκρίζωση των καλλιεργειών με εκβιαστικό τρόπο[semigr ]

όσον αφορά τις χρηματοδοτικές επιπτώσεις

53. εκτιμά ότι οι δραστικές μειώσεις των δημοσίων δαπανών στους εθνικούς προϋπολογισμούς, ιδίως στον τομέα της υγειονομικής περίθαλψης, καθιστούν ανέφικτη οιαδήποτε πολιτική περίθαλψης και πρόληψης και τονίζει την ανάγκη να υπάρξει εν προκειμένω επαρκής πρόβλεψη στον προϋπολογισμό της Ευρωπαϊκής Ένωσης για την προσεχή πενταετία[semigr ]

54. ζητεί να αξιολογηθεί η αποτελεσματικότητα της αφιέρωσης σπανιζόντων κονδυλίων στην εκρίζωση και υποκατάσταση καλλιεργειών σε σύγκριση με την συγκέντρωση πληροφοριών για τις εκληματικές δραστηριότητες και τη βελτίωση της επιτήρησης και της ανίχνευσης στα σύνορα[semigr ]

55. ζητεί να χορηγηθεί κάθε δυνατή βοήθεια, μέσω του ΡHARE και άλλων προγραμμάτων, προς τις χώρες της Κεντρικής και Ανατολικής Ευρώπης, ώστε να χαράξουν τη δική τους προληπτική πολιτική για τα ναρκωτικά και τη δική τους στρατηγική περιορισμού της βλάβης, καθώς και να εξασφαλισθεί η επάρκεια του δυναμικού τους σε επίπεδο συλλογής πληροφοριών και επιχειρησιακής ικανότητας[semigr ]

56. συνιστά να εντατικοποιηθεί η συνεργασία μεταξύ των κρατικών μελών και των Ηνωμένων Πολιτειών όσον αφορά την κατάρτιση και τον εξοπλισμό των τελωνειακών υπηρεσιών και της αστυνομίας στις χώρες της πρώην Σοβιετικής Ένωσης, και ειδικότερα να υπάρξει ευρωπαϊκή συμμετοχή στη νέα Ουγγρική Εθνική Ακαδημία Εκπαίδευσης Αστυνομικών που ιδρύθηκε με την παρότρυνση των Ηνωμένων Πολιτειών[semigr ]

57. ζητεί να διατίθενται τα κονδύλια που κατάσχονται, μαζί με τα απαιτούμενα πρόσθετα ποσά από τον προϋπολογισμό της ΕΕ και τους εθνικούς προϋπολογισμούς, πρώτα απ´ όλα για τη βελτίωση της πολιτικής στον τομέα της πρόληψης και των προγραμμάτων για τον περιορισμό της βλάβης και, δεύτερον, για την ενίσχυση του αστυνομικού και τελωνειακού δυναμικού στον πόλεμο κατά των λαθρεμπόρων ναρκωτικών[semigr ]

58. συνιστά να οργανωθεί μιά διάσκεψη, με συμμετοχή των κρατών μελών, του Ευρωπαϊκού Κοινοβουλίου, της Ευρωπαϊκής Επιτροπής και άλλων σχετικών οργάνων, προκειμένου να συζητηθεί η παρούσα κατάσταση στην Ευρωπαϊκή Ένωση βάσει προσεκτικά συγκεντρωμένων πληροφοριών και με έμφαση στη μείωση της ζήτησης (συμπεριλαμβανομένης μιας μελέτης για τα κοινωνικά αίτια της λήψης ναρκωτικών) καθώς και στην αξιολόγηση της πολιτικής για την παροχή βοήθειας[semigr ]

59. η εν λόγω διάσκεψη θα στοχεύει επίσης στην ενθάρρυνση της εξέτασης και της ανάλυσης των αποτελεσμάτων της ισχύουσας πολιτικής όπως έχει καθοριστεί βάσει των συμβάσεων του ΟΗΕ του 1961, 1971 και 1988, ούτως ώστε να επιτρέψει την ενδεχόμενη αναθεώρηση των συμβάσεων αυτών[semigr ]

60. επιθυμεί να διατυπωθούν περισσότερα προγράμματα και προτάσεις στον τομέα της πρόληψης[semigr ] υπογραμμίζει ότι, όσον αφορά την πρόληψη της τοξιμανίας, οι δράσεις στον τομέα της υγείας δεν είναι μόνον ένα σύστημα φροντίδων και υγειονομικής περίθαλψης των ασθενών. Αντιθέτως, η προώθηση της υγείας ξεκινά από την αρχή ότι «το προλαμβάνειν είναι καλύτερο από το θεραπεύειν» και στοχεύει στην αντιμετώπιση του προβλήματος εν τη γενέσει του, δηλαδή με την ενθάρρυνση του ατόμου να υιοθετήσει έναν υπεύθυνο τρόπο ζωής και μία υπεύθυνη συμπεριφορά. Η προώθηση της υγείας πρέπει να έχει ως άξονα, καταρχήν, την υγεία και όχι την αρρώστια (COM(94)0202, σελ. 4, 5, σημεία 7 και 8).

61. σε ό,τι αφορά τη δράση πρόληψης που απευθύνεται στα παιδιά και τους εφήβους, επιμένει στη σημασία του συμπληρωματικού και απαραίτητου ρόλου της οικογένειας και του σχολείου για την καταπολέμηση των ναρκωτικών. Οι γονείς και οι δάσκαλοι πρέπει να συνειδητοποιήσουν τις μεγάλες παιδευτικές τους ευθύνες. Ένας νέος χρησιμοποιεί ναρκωτικά, μεταξύ άλλων, όταν δεν γνωρίζει τί νόημα να δώσει στη ζωή του. Εξάλλου, η εκπαίδευση πρέπει να αντιμετωπίζει τις στάσεις φυγής, ήδη από τις πολύ μικρές ηλικίες, μαθαίνοντας στα παιδιά να αντιμετωπίζουν κατά μέτωπο τις δυσκολίες της ζωής[semigr ]

62. αναγνωρίζοντας τις διάφορες πτυχές του προβλήματος των ναρκωτικών, που έχουν ως αποτέλεσμα μια διασπορά κονδυλίων στον προϋπολογισμό, συνιστά να υποβάλλεται από την Επιτροπή προς την Επιτροπή Πολιτικών Ελευθεριών μια ετήσια έκθεση που να δείχνει πόση χρηματοδότηση έχει διατεθεί σε προγράμματα δράσης για την καταπολέμηση των ναρκωτικών και συναφείς δραστηριότητες και με ποιό αποτέλεσμα[semigr ]

63. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, στις κυβερνήσεις και τα κοινοβούλια των κρατών μελών, καθώς και των υποψήφιων για προσχώρηση κρατών, στις κυβερνήσεις των άλλων χωρών της Κεντρικής και Ανατολικής Ευρώπης, στο Συμβούλιο της Ευρώπης και στα Ηνωμένα Έθνη.